Diari Oficial de la Generalitat Valenciana


Sumari del DOGV 2843, del 08-10-1996 (1996/839486)

RESOLUCIÓ de 26 de juny de 1996, del conseller d'Obres Públiques, Urbanisme i Transports, per la qual s'aprova definitivament la modificació puntual en la partida del Canemar de les normes subsidiàries de planejament municipal de Turís.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2843

Data del DOGV
:   08-10-1996

Secció del DOGV
:   ALTRES DISPOSICIONS

Número del document
:   1996/839486


Data del document
:   26-06-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIó de 26 de juny de 1996, del conseller d'Obres Públiques, Urbanisme i Transports, per la qual s'aprova definitivament la modificació puntual en la partida del Canemar de les normes subsidiàries de planejament municipal de Turís.   
Vist l'expedient que fa referència al projecte de modificació puntual en la partida del Canemar de les normes subsidiàries de planejament municipal de Turís (València), i de conformitat amb els següents:  
Antecedents de fet  
Primer  
El Ple de l'Ajuntament de Turís va aprovar, inicialment, el projecte el 24 de febrer de 1994 i, després del període pertinent d'informació pública en el qual es va presentar una al·legació, el va aprovar, provisionalment, el 28 de juny de 1994.   
Segon  
El projecte consta de memòria i plànols d'informació i d'ordenació. També s'ha tramés un avanç del pla parcial que ordenarà la zona en conjunt.  
Hi ha en l'expedient una declaració d'impacte ambiental favorable, de 27 de juny de 1995, i un informe favorable de la Diputació Provincial, de 14 d'octubre de 1994, si bé condicionat al fet que en l'àmbit s'incloga el terreny suficient per a resoldre les dues interseccions de connexió d'aquest sòl amb la carretera VP-3065 (Turís-Silla), aquestes connexions s'hauran de fer amb un tercer carril per a girar a l'esquerra i un carril d'alentiment. Així mateix, s'han sol·licitat informes sectorials de la Conselleria de Medi Ambient, de l'Oficina del Pla de Carreteres de la Generalitat i de la Confederació Hidrogràfica del Xúquer, els quals es consideren favorables.  
Tercer  
La Comissió Territorial d'Urbanisme de València, en la sessió del 27 de setembre de 1995, va acordar suspendre l'aprovació definitiva de la modificació de referència fins que s'esmenaren els errors i deficiències següents:  
1. Els paràmetres urbanístics que es proposen, es concreten a fixar una edificabilitat neta de 0,4 m2/m2, en parcel·la mínima de 400 m2 per habitatge unifamiliar i 800 m2 per a habitatges en filera, amb una densitat màxima de 35 habitatges per hectàrea. Aquests paràmetres són incompatibles entre si, ja que amb l'edificabilitat atorgada mai es pot arribar als 35 habitatges per hectàrea. S'ha de revisar a la baixa el paràmetre que marca una densitat de 35 habitatges per hectàrea com a conseqüència del que s'ha indicat.  
2. D'altra banda, de la documentació presentada es desprén que no hi ha parcel·les de 400 m2 en l'àmbit de l'actuació; la qual cosa, juntament amb el fet que es tracta d'una legalització de construccions fetes sense respectar les prescripcions legals aplicables, obliga a adequar aquest aspecte a la realitat existent més comuna i, per tant, s'ha de modificar a l'alça aquest paràmetre.  
3. En conseqüència amb això s'exigia una justificació i un estudi del nombre màxim d'habitatges i del límit poblacional que aquesta actuació pot generar; tot això, a fi de preveure i conéixer les conseqüències que aquesta puga originar.  
4. Finalment, s'ha de recordar la necessitat d'adequar-se quant a la gestió i a l'ordenació a la LRAU i s'han de tenir en compte els criteris de sectorització que estableix l'article 20 de la Llei esmentada.  
Quart  
El Ple de l'Ajuntament de Turís, en la sessió de 26 d'octubre de 1995, va aprovar l'ampliació de la memòria d'aquesta modificació puntual de les normes subsidiàries de planejament de Turís per a esmenar les deficiències observades per la Comissió Territorial d'Urbanisme de València.  
Cinqué  
La Comissió Territorial d'Urbanisme de València ha considerat esmenades les objeccions formulades en l'anterior acord i ha emés un informe favorable sobre l'aprovació definitiva de l'expedient.  
Sisé  
El 24 de juny de 1996, aquesta Conselleria d'Obres Públiques, Urbanisme i Transports, d'acord amb el dictamen del Servei de Coordinació Territorial i a proposta de la Direcció General d'Urbanisme va emetre un informe favorable sobre l'aprovació definitiva d'aquesta modificació de les normes subsidiàries de Turís.  
Fonaments de dret  
Primer  
Respecte al procediment, en aquest cas, s'han complit les prescripcions legalment establides per a les modificacions de planejament general d'aquesta classe, que constituïdes pels articles 38 i 39 per remissió del 55 de la Llei 6/1994, Reguladora de l'Activitat Urbanística. Així mateix, s'han sol·licitat els diferents informes preceptius.  
Segon  
Pel que fa al fons de l'assumpte, la modificació inicialment plantejada tenia per objecte reclassificar 20,05 hectàrees de sòl no urbanitzable de protecció agrícola a sòl apte per a urbanitzar de segona residència, i la finalitat última és regularitzar i completar l'àmbit d'un sòl urbanitzable existent, el qual passaria de tenir 85,60 hectàrees a tenir-ne 105,65 hectàrees. La normativa aplicable seria la mateixa que per a la resta de la zona i s'establiria una densitat màxima de 35 habitatges per hectàrea sobre parcel·la neta de 0,42 m2/m2.  
En la nova documentació aprovada per l'Ajuntament de Turís, el 26 d'octubre de 1995, sobre les deficiències observades per la CTU de València, cal destacar el següent: respecte de la primera deficiència, sobre la densitat d'habitatges per hectàrees, aquesta es redueix de 35 habitatges per hectàrea que es proposava a 9 habitatges per hectàrea, és a dir, una reducció de gairebé la quarta part del que s'havia proposat inicialment.  
Pel que fa a la segona deficiència relativa a la mida de la parcel·la mínima, també s'ha esmenat, ja que s'ha establit aquest paràmetre en 800 m2 enfront dels anteriors 400 m2, és a dir, el doble dels que inicialment s'havia previst.  
Com a resposta a la tercera deficiència, es presenta un estudi justificatiu del nombre d'habitatges i del límit poblacional de l'actuació. S'estableix un màxim de 934 habitatges i si es calculen 4 habitants per habitatges resulten 3.736 habitants. Si bé s'ha de tenir en compte que el nombre màxim de residents permanents no arriba al 0,2% del total.  
Sobre l'última objecció, en la memòria s'introdueix un apartat justificatiu de la sectorització realitzada. El criteri utilitzat és l'agrupament en un dels sectors dels promotors predisposats a l'execució, sector A, i els altres quedaran en l'anomenat sector B, dels quals s'espera que siguen arrossegats per la inèrcia dels primers al desenvolupament corresponent. Si bé cadascun dels sectors té les condicions necessàries per a la seua gestió autònoma.  
Tercer  
Les deficiències indicades s'han de considerar esmenades, si bé, cal tenir en compte que sobre l'aspecte propi de la sectorització no se segueixen estrictament els criteris que marca la LRAU. Però ateses les circumstàncies que concorren en aquest cas, és a dir, l'existència de nombroses edificacions ja fetes i la conveniència que aquestes es regularitzen o com a mínim el major nombre possible d'aquestes, es considera que s'ha de fer una aplicació flexible de la normativa autonòmica i, en conseqüència , considerar esmenada la deficiència. A més que amb la nova ordenació se satisfan els principis rectors de l'activitat urbanística, així com els estàndards legals de qualitat de l'ordenació.  
Quart  
D'acord amb l'article 40.2 de la Llei 6/1994, Reguladora de l'Activitat Urbanística no hi ha objeccions ni impediments urbanístics legals que entrebanquen l'aprovació definitiva d'aquesta modificació de les Normes Subsidiàries de Planejament Municipal de Turís.  
Cinqué  
El conseller d'Obres Públiques, Urbanisme i Transports és competent per a l'aprovació definitiva d'aquest expedient, en virtut del que estableix l'article 6.d del Reglament dels òrgans Urbanístics de la Generalitat Valenciana, aprovat pel Decret 77/1996, de 16 d'abril, del Govern Valencià, en relació amb el que disposen l'article 55.6 i la disposició transitòria novena de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.  
Vistos els preceptes legals esmentats i la resta de normativa aplicable, d'acord amb l'informe de la Comissió Territorial d'Urbanisme de València, resolc:  
Aprovar definitivament la modificació puntual en la partida del Canemar de les normes subsidiàries de planejament municipal de Turís.  
Aquesta resolució entrarà en vigor el mateix dia de la publicació en el Diari Oficial de la Generalitat Valenciana. Amb aquesta publicació no cal la notificació individualitzada.  
Contra aquesta resolució, que exhaureix la via administrativa, s'hi podrà interposar un recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la notificació d'aquesta. Per a la interposició d'aquest recurs serà requisit imprescindible que, prèviament, el recurrent en comunique a aquest òrgan la interposició. Tot això, de conformitat amb el que estableixen els articles 57.2.f) i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que s'hi puga interposar qualsevol altre recurs que es considere oportú.  
València, 26 de juny de 1996.- El conseller d'Obres Públiques, Urbanisme i Transports: Luis Fernando Cartagena Travesedo.